## El Consell aprova les obres de reforma i adequació de l’UCI pediàtrica de l’Hospital General Universitari de Castelló

*** El pressupost ascendix a més de 500.000 euros, i durant l’execució de les obres es mantindrà el ritme assistencial habitual del servici UCI
* Els treballs de renovació dels boxs i la substitució de materials afecten l’UCI neonatal i pediàtrica i el Servici de Neonatologia**

El Consell ha aprovat les obres de reforma i adequació de la Unitat de Cures Intensives (UCI) pediàtrica i neonatal i el Servici de Neonatologia de l’Hospital General de Castelló, així com la redacció del projecte d’obra, per un import superior als 500.000 euros.

Es tracta d’una actuació que es tramita per la via d’emergència, ja que es considera un espai assistencial especial, per l’ingrés de pacients que requerixen una atenció i una vigilància intensives.

En este sentit, durant l’execució de les obres es mantindrà el ritme assistencial habitual de l’UCI pediàtrica i de neonatologia, sense que això repercutisca en l’atenció sanitària que rep la ciutadania. Per a fer-ho, l’hospital ha habilitat diversos espais dotats de les mateixes condicions.

En concret, les obres consistixen en la renovació dels boxs, adaptant-los a les necessitats actuals, i la instal·lació de materials de rentada i higiene del personal sanitari i d’estris en nous espais.

Una altra de les actuacions que es duran a terme per a millorar els boxs és el revestiment de totes les superfícies d’estos i l’adequació dels sostres. A més, se substituirà la fusteria en fusta i s’instal·laran noves portes d’accés a les estances.

L’Hospital General de Castelló es troba immers en un procés d’adaptació d’espais assistencials continu que es veurà culminat amb la construcció del nou centre sanitari hospitalari. En este sentit, la Conselleria de Sanitat compta ja amb un pla funcional que preveu un important increment dotacional del nou hospital, que disposarà de 765 habitacions individuals, 31 quiròfans i 26 sales d’intervencionisme, a més d’una nova àrea pediàtrica amb espais a l’exterior.

Fecha: 20/05/2024